कि’यां होङन इन्ने कम्म! कम्म बी नेह् जे कुसै गी बी छोड़ेआ नेई जाई सकदा। रिकार्डिंग, फाइलिंग ते डेटा दियां मुल्ख स्हूलतां होंदे होई बी, इन्ने कम्में गी तोड़, पजाना मुश्कल होई गेदा ऐ। डॉ. इलियास ने अपने इन्ने मसरूफ प्रोग्राम चा इक मिंट अक्खां बंद करने दी ऐयाशी करने दी कोशश कीती। इन्ने कम्म ते इन्ने सारे सफर तां गै होई सकदे न जेकर डॉ. इलियास इक्कै वक्त उप्पर त्रै-त्रै जगह होई सकन। डॉ. इलियास सोचा दे हे एह् हालत छड़ी उंदी गै नेई तकरीबन सारे लोकें दी ऐ। अपने कम्में च रुज्झे होने करी लोकें दी फैमली लाईफ लगभग खतम होई गेदी ऐ। डॉ. इलियास गी आपूं अपनी घरे-आली डॉ. तानिया कन्नै मिले दे कोई त्रै म्हीनें होन लगे न। कम्मै दी दौड़ ते जिम्मेवारी साह् गै नेई लैन दिंदे। सारे लोक इक अजीब नेह् तनाऽ च जीआ करदे न। नरवस ब्रेकडाउन आम होई गेदे न।